Guits

Lo guit n'es pas n'impòrta qui. Guiser avantatjós, pluma lusenta, que'n va pati-pato de cap au cròt jaunós on se va rafresquir.

Urós com guit sus l'aiga, ce disen. De fèit qu'es un nadaire de permèra. Que tuma l'aiga dab las palmas e a cada còp tira lo còth a l'endavant entà pas pèrder la direccion. Un guit que sap tostemps on va. Quan seré un de 'quiths poriquets de l'uelh viu qui van enqüèra a l'escòla de la calandreta e dont piulan a tot doç dens la cistèra au ras deu huec.

Los guits vielhs, los qui son anats entà la guèrra, que’s pareish que nhacan, mès sustot las guitas. A ! las guitas ! Se'n cau menshidar. Maishanta lenga. Maishant claquet, se’vs podèn gahar au cavilhar, atau, shets n’aver l’èrt, non s’i mancarén pas.

E aquò hèit se n’anaràn, chanquit-chanquet, en nasicant tot çò qui an sus l’estomac.

Mès, causa curiosa, los guits quan vos interrògan, au lòc de díser, en parlar blos de casa « Com ? Com ? Com ? » que’vs domandan a longor de jorn, en francés, aqueras guitas escandalosas : « Cuah Cuah ! Cuah ! » Mès, per 'queth crimi de lesa lingüistica, guits e guitas serán enguiserats e que’ns regalaram deu son hitge.